《送滁守蔡瞻明提举》
宋代·苏籀

史家汗简编年垂，掌武集贤筹政机。
君侯祖烈冠前世，内外贻厥真天资。
景灵审象丹青炳，端靖顒昂席庆基。
浙港之东早乘驿，卓尔群吏诸侯师。
云何士元淹骥足，留滞太史周南维。
渊源濡染由所自，甚美而度多文词。
猗欤两祖揭二柄，雹凸骞翔天下知。
奈何恬无进擢慕，钩引吹嘘众力微。
冷烟横雨秋涛外，滁邦山水停一麾。
贫交掺执空里巷，截{左革右登}那复留骖騑。
气宇前修令仪范，才具时侪高品题。
绿绮寻绎醉吟操，清流感慨神武遗。
侧听褒嘉最郡课，水衡促召夫何疑。
车轮继斲心自了，桑榆稍收宜赴时。
珍向高标警衰纯，鄙哉不敢多陈诗。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。